6 bekostigbare maniere om jou klerekas op te dateer - Goeie Huishouding
6 bekostigbare maniere om jou klerekas op te dateer
Onderdruk jou kooplus en probeer dié kreatiewe maniere om vir jouself 'n paar nuwe uitrustings te "koop" (geen naaldwerk nodig nie)
Een of ander tyd gaan jou klerekas daardie "te"-fase bereik: klere wat te styf of te los sit of te oud is. Pleks van dit uit te gooi, blaas nuwe lewe in jou gunsteling-kledingstukke met slim planne en 'n paar verrassende hulpmiddels.
Of jy 'n handwerkkoningin is of nie, jy sal dit in 'n namiddag se tyd kan doen, sê Bridgett Artise, 'n ontwerper en medeskrywer van Born-again Vintage: 25 ways to deconstruct, reinvent, and recycle your wardrobe (Potter Craft). Jou beloning: pragtige "nuwe" klere.
Maak (te) noupassende jeans losser Was jeans in koue water en trek dit oor 'n kapbord, bakplaat of die rugleuning van 'n stoel wat omtrent 2,5 cm breër as die middellyn van die jeans is. (Laat dit natuurlik droog word om te keer dat dit weer krimp.)
Omskep 'n oudmodiese trui Knip 'n oortrektrui van die kraag tot by die soom oop om 'n oulike knooplose truitjie te maak. Omsoom die rande netjies met smeltbare dubbelkantkleefband wat jy aanstryk. Dra dit oop of met 'n belt vir dié seisoen se ingegorde voorkoms.
Rek skoene wat te styf sit Trek leerskoene oor dik sokkies aan. Blaas met 'n haardroër op die styfste dele en buig jou voete op en af totdat jy 'n bietjie verligting voel. Dra dit 'n paar dae só om die vorm te behou. (Dit werk vir natuurlike leer, maar nie sintetiese stowwe soos viniel nie.)
Blink plan met 'n ou T-hemp Maak 'n oneindige serp deur een van jou ou T-hemde is ses of agt stroke te knip. Trek hard aan die stroke om dit te rek totdat die rande omkrul en die stroke byna dubbel so lank is. Knoop die stroke met lint in 'n kontrasterende kleur of 'n smal strook van die mou vas.
Verwyder dons van 'n trui Gebruik 'n donsverwyderaar soos Woolworths se De Fuzzer om van lastige donsies ontslae te raak. Of vee met 'n droë skuursponsie soos Scotch-Brite s'n in een rigting oor die trui om wolletjies te verwyder. (Moet nooit 'n skeermes gebruik nie.)
Laat leer en suède herleef Vir leer, gebruik 'n sagte opwasmiddel of gliserienseep en water. Op suède, gebruik 'n suèdeborseltjie om vuiligheid mee af te vee. Verwyder hardnekkige vlekke (maar nie vetkolle nie) met 'n potlooduitveër of amarilvyl.